b'\n_START_ARTICLE_\nSatrap\n_START_PARAGRAPH_\nSatrap (staroperzijsko: \xd8\xb3\xd8\xa7\xd8\xaa\xd8\xb1\xd8\xa7\xd9\xbe, gr\xc5\xa1ko: \xcf\x83\xce\xb1\xcf\x84\xcf\x81\xce\xac\xcf\x80\xce\xb7\xcf\x82, satr\xc3\xa1p\xc4\x93s iz staroperzijskega (medijskega) kh\xc5\xa1atrap\xc4\x81v\xc4\x81 \xe2\x80\x93 \xc2\xbbvaruh kraljestva\xc2\xab\xc2\xa0ali \xc2\xbbvaruh province\xc2\xab) je bil naziv guvernerja satrapije (province) v Medijskem in Perzijskem cesarstvu, vklju\xc4\x8dno z Ahemenidskim cesarstvom in v cesarstvih Sasanidov in Helenov, ki so nastala kasneje. _NEWLINE_Ozemlja, na katerem je vladal satrap, se je imenovalo satrapija (gr\xc5\xa1ko: \xcf\x83\xce\xb1\xcf\x84\xcf\x81\xce\xb1\xcf\x80\xce\xb5\xce\xaf\xce\xb1, satrapeia). Ko je v Perziji vladala dinastija Ahemedidov (do leta 330 pr. n. \xc5\xa1t.), je satrap formalno priznaval kraljevo suverenost, vendar je imel popolno politi\xc4\x8dno, upravno in sodno oblast. Lahko je koval svoj denar in pobiral davke, od katerih je del denarja odvajal v kraljevo blagajno. _NEWLINE_V \xc4\x8dasu Dareja I. je bilo cesarstvo razdejeno na dvajset satrapij, ki so ustrezale nekdanjim dr\xc5\xbeavam, in so se naprej delile na \xc5\xa1est podsatrapij. Ko je cesarstvo za\xc4\x8delo slabeti, se je mo\xc4\x8d satrapov okrepila in njihova oblast je v mnogih satrapijah postala dedna. _NEWLINE_Ko je Perzijo osvojil Aleksander Veliki, je obdr\xc5\xbeal upravno delitev na satrapije. V nekaterih satrapijah so ostale na oblasti stare dinastije, v drugih pa je na oblast postavil svoje privr\xc5\xbeence. Vojska in finance so bile povsod v rokah Makedoncev. _NEWLINE_Naslov satrap se je ohranil \xc5\xa1e nekaj stoletij po Aleksandrovi smrti. V \xc4\x8dasu rimske nadvlade po njihovi zmagi nad Parti (226) in v obdobju Sasanidov, so se tako imenovali tudi upravitelji pokrajin v Armeniji. Naziv je formalno ukinil cesar Justinjan (527\xe2\x80\x93565) s svojo zakonodajo._NEWLINE_Satrap je v prenesenem pomenu lahko naziv za okrutnega samodr\xc5\xbeca, despota in tirana.\n_START_SECTION_\nMedijsko-perzijski satrapi\n_START_PARAGRAPH_\nPrva obse\xc5\xbena delitev Perzijskega cesarstva na satrapije oziroma province se je za\xc4\x8dela v \xc4\x8dasu Kira II. Velikega okrog leta 530 pr. n. \xc5\xa1t. vendar so podobno delitev poznali \xc5\xbee v Medijskem cesarstvu pred letom 648 pr. n. \xc5\xa1t. _NEWLINE_Medijski cesarji so do takrat, ko jih je porazil Kir Veliki, osvojena ozemlja organizirali kot province, katerim so vladali lojalni kralji ali guvernerji. Razlika med Medijci in Perzijci je bila v tem, da je v perzijski kulturi koncept kraljestva nelo\xc4\x8dljivo povezan z bogom: kralj je svoje bo\xc5\xbeanske pravice dobil od boga. Vladarji dvajsetih satrapij, ki jih je ustanovil Kir, zato niso mogli bili kralji, pa\xc4\x8d pa podkralji, ki so vladali v njegovem imenu. Politi\xc4\x8dna realnost je bila seveda druga\xc4\x8dna, saj so mnogi satrapi izrabili vsako prilo\xc5\xbenost, da se osamosvojijo. Sistem satrapij je dokon\xc4\x8dno organiziral Darej I. Njihovo \xc5\xa1tevilo je pove\xc4\x8dal na 23 in dolo\xc4\x8dil njihove letne dajatve._NEWLINE_Na \xc4\x8delu uprave province je bil satrap, ki je zbiral davke in nadziral lokalne uradnike ter podlo\xc5\xbena plemena in mesta. Bil je vrhovni sodnik province, ki je razsojal o vseh civilnih sporih in kriminalnih dejanjih (Nehemiah 3:7), bil je odgovoren za varnost na cestah (Ksenofont Efe\xc5\xa1ki) in moral je krotiti razbojnike in puntarje. _NEWLINE_Pri delu mu je pomagal vladni svet, ki so ga praviloma sestavljali Perzijci, vanj pa so sprejemali tudi doma\xc4\x8dine. Satrapovo delo so nadzirali dr\xc5\xbeavni tajnik, kraljevi odposlanci in poseben kraljev predstavnik, ki so ga imenovali \xc2\xbbkraljevo oko\xc2\xab\xc2\xa0in je vsako leto opravil poseben pregled._NEWLINE_Strapovo mo\xc4\x8d so nadzirali tudi glavni pisar, glavni finan\xc4\x8dni uradnik (staroperzijsko: ganzabara) in general, ki je poveljeval kraljevi vojski v njegovi provinci in vsem utrdbam. Na\xc5\xa1teti uradniki so bili neposredno odgovorni \xc5\xa1ahu. Satrap je lahko imel svojo vojsko. _NEWLINE_Velike satrapije so se pogosto delile na manj\xc5\xa1e enote, katerih guvernerji so se tudi imenovali satrapi, kasneje tudi hiparhi (iz gr\xc5\xa1kega hyparkhos, podkralj). Delitev velikih satrapij se je stalno spreminjala in dvema satrapijama je pogosto vladal en sam strap._NEWLINE_Z osvajanjem novih ozemelj so seveda nastajale nove satrapije, ki so bile pogosto kar biv\xc5\xa1e dr\xc5\xbeave in/ali etni\xc4\x8dno in versko zaklju\xc4\x8dene ozemeljske enote. Eden od klju\xc4\x8dev uspeha Ahemenidov, ki je veljal tudi za ve\xc4\x8dino drugih dolgotrajnih cesarstev, je bila njihova odprta dr\xc5\xbea do kultur in religij pokorjenih ljudstev. \xc5\xa0e ve\xc4\x8d! Ker si je \xc5\xa1ah prizadeval, da bi, predvsem v glavnem mestu Perzepolis, nastal nov cesarski slog, ki bi vseboval elemente kultur vseh podlo\xc5\xbenih dr\xc5\xbeav, je prvotna perzijska kultura povsem izgubila svojo prvotno podobo._NEWLINE_V obdobjih, ko je centralna oblast oslabela, so satrapi pogosto u\xc5\xbeivali skoraj popolno neodvisnost in za\xc4\x8deli prevzemati poveljstva voja\xc5\xa1kih okro\xc5\xbeij, kar je bilo sicer v nasprotju s prvotnimi zakoni. Ko so njihovi polo\xc5\xbeaji s\xc4\x8dasoma postali dedni, je postajala osrednja oblast vedno bolj ogro\xc5\xbeena. Od sredine 5. stoletja pr. n. \xc5\xa1t. so postali upori satrapov vedno bolj pogosti. Mnogo uporov je bilo v \xc4\x8dasu Dareja I. v \xc4\x8dasu Artakserksa II. pa se je odkrito uprl velik del Male Azije in Sirije. Zadnji velik upor ja zatrl Artakserks III.\n_START_SECTION_\nHelenisti\xc4\x8dni strapi\n_START_PARAGRAPH_\nSistem satrapij in njihova imena so se obdr\xc5\xbeala tudi po gr\xc5\xa1ko-makedonski osvojitvi Perzijskega cesarstva. Aleksander Veliki je cesarstvo celo pove\xc4\x8dal, njegovi nasledniki \xe2\x80\x93 diadohi - in njihove dinastije pa so si ga nato razdelili. Helenisti\xc4\x8dni satrapi so se, predvsem v selevkidskem cesarstvu, imenovali strategi, njihove province pa so bile praviloma mnogo manj\xc5\xa1e od perzijskih. Satrapije so nazadnje postale plen osvajalskih imperijev, predvsem Rimljanov.\n_START_SECTION_\nPartski in sasanidski satrapi\n_START_PARAGRAPH_\nV Partskem cesarstu je kraljeva mo\xc4\x8d slonela na podpori plemi\xc5\xa1kih dru\xc5\xbein, ki so posedovale obse\xc5\xbena zemlj\xc5\xa1ka posestva, oskrbovale kralja z vojaki in pla\xc4\x8devale davke. Mestne dr\xc5\xbeave so imele visoko stopnjo samouprave in so kralju pla\xc4\x8devale davke. _NEWLINE_V Sasanidskem cesarstvu je bila dr\xc5\xbeavna uprava mnogo bolj centralizirana. Delno neodvisna kraljestva in samoupravne mestne dr\xc5\xbeave je zamenjal sistem \xc2\xbbkraljevih mest\xc2\xab, v katerih so bili sede\xc5\xbei guvernerjev \xe2\x80\x93 shahrabov \xe2\x80\x93 ki jih je izbrala osrednja oblast, in voja\xc5\xa1kih garnizonov. Shahrabi so vladali mestom in okoli\xc5\xa1kim pokrajinam.\n_START_SECTION_\nDana\xc5\xa1nji satrapi\n_START_PARAGRAPH_\nNaziv satrap se je neskladno z zgodovinskim izro\xc4\x8dilom uporabljal tudi za raznovrstne guvernerje, predvsem na vzhodu, katerih uradni nazivi etimolo\xc5\xa1ko niso imeli s satrapom nobene zveze. Tak\xc5\xa1na naziva sta na primer shaknu in bel pihati v zgodnjem Asirskem imperiju. _NEWLINE_V sodobnem \xc4\x8dasu se naziv, obi\xc4\x8dajno poni\xc5\xbeevalno, uporablja za lojalne hlap\xc4\x8devske namestnike ali varovance neke pomembne politi\xc4\x8dne ali poslovne osebe, za katere se uporabljata tudi naziva mogul in tajkun. _NEWLINE_V mad\xc5\xbearskem jeziku se rahlo spremenjen naziv satrafa nana\xc5\xa1a na prepirljivo starej\xc5\xa1o \xc5\xbeensko, pogosto ta\xc5\xa1\xc4\x8do, ki stalno vsiljuje svojo voljo. _NEWLINE_V \xc5\xa1panskem jeziku beseda s\xc3\xa1trapa ne pomeni samo zgodovinskega satrapa, pa\xc4\x8d pa tudi osebo, ki je zlorabila svoj polo\xc5\xbeaj ali avtoriteto. Nana\xc5\xa1a se tako na tiste, ki \xc5\xbeivijo v razko\xc5\xa1ju, kot na tiste, ki so zvija\xc4\x8dni ali celo izdajalski.'